SA dokter in Kanada vermoorDr. Walter Reynolds. ŉ Suid-Afrikaanse mediese dokter wat al jare lank in Kanada woon en werk, is Maandag in sy spreekkamer aangeval en vermoor. Dr. Walter Reynolds (45) is omstreeks 11:00 Maandag (Kanada-tyd) by die Village Mall-kliniek in Red Deer in Alberta deur ŉ man met ŉ kapmes en ŉ hamer aangeval. Anina Mullin, wat saam met haar dogter in die kliniek se wagkamer was ten tyde van die aanval, het aan die Red Deer Advocate gesê hulle het harde geluide gehoor waarna iemand gegil het “help my, help my, skakel 911”. Volgens Mullin het twee mans in die wagkamer ŉ deur toegedruk om te keer dat die aanvaller vlug. Die polisie was kort hierna op die toneel en die verdagte is in hegtenis geneem. Reynolds is na ŉ hospitaal geneem waar hy aan sy beserings beswyk het. Dr. Lize Jones, ook ŉ Suid-Afrikaner en Reynolds se vennoot en vriend, het vanuit Red Deer aan Maroela Media gesê die gemeenskap is geruk deur die voorval. Red Deer is tussen Calgary en Edmonton. Reynolds laat sy vrou, Anelia, en hul twee dogters, nege en 11 jaar oud, agter. Hy het kort nadat hy sy studie aan die Universiteit van Pretoria en sy prakties voltooi het na Kanada verhuis. Reynolds en sy gesin. Volgens Jones is hulle ŉ groot groep Suid-Afrikaanse dokters in Red Deer. “Ons ken nie hierdie soort geweld hier nie.” Sy het gesê die verdagte was ŉ gereelde pasiënt van Reynolds. Reynolds was een van vier broers. Sy een broer, Edwin, is in 2007 dood nadat hy tydens ŉ rooftog by die Zwartkops-renbaan in Pretoria geskiet is. Reynolds se ma en twee ander broers woon in Suid-Afrika. Die Royal Canadian Mounted Police (RCMP) het gesê die verdagte, Deng Mabiour (54), sal Woensdag in die hof verskyn op aanklagte van moord en aanranding. Tara Veer, burgemeester van Red Deer, het die moord op Reynolds as ŉ afskuwelike tragedie beskryf. “Ons gemeenskap is in skok en ons rou.” Sy het haar meegevoel met Reynolds se familie, vriende en kollegas betuig. Johan Myburgh, een van Reynolds se kollegas, het intussen ŉ skarefinansieringsveldtog begin om Reynolds se gesin by te staan. Teen Woensdagoggend is daar reeds meer as $154 000 ingesamel.